На основу члана 2. и 6. Закона о комуналној делатности ( ''Службени гласник РС'', бр 88/2011, 104/2016 и 95/2018 ), члана 40. Статута општине Чајетина ( '' Службени лист општине Чајетина '', бр 2/2019 ) , Скупштина општине Чајетина на седници одржаној 13. јуна 2022. години , доноси

**ОДЛУКУ О ВОДОВОДУ И КАНАЛИЗАЦИЈИ**

**ОПШТЕ ОДРЕДБЕ**

**Члан 1.**

 Овом одлуком одређују се објекти водовода и канализације, прописују услови и начин снабдевања водом грађана, предузећа и других (даље: потрошача) , услови изградње , реконструкције , одржавања и коришћења објеката и уређаја за снабдевања водом , начин и услови прикључивања на водовод и канализацију , пречишћавање отпадних вода, одвођење атмосферске воде, мере ограничења потрошње воде и мере заштите објеката и уређаја водовода и канализација.

**Члан 2.**

 Објекат за захват воде – акумулационо језеро , лучна брана, постројење за прераду воде, водостани, резервоари, бунари, уређаји за пречишћавање воде, постројење за прераду отпадних вода, водоводна и канализациона мрежа са прикључцима, сматрају се комуналним објектима од општег економског интереса (даље: водовод и канализација).

**Члан 3.**

 Водоводом и канализациојом управља Јавно комунално предузеће Водовод Златибор – Чајетина ( даље: Вршилац комуналних делатности).

**Члан 4.**

 Вршилац комуналних делатности је дужан да:

* Уредно снабдева потрошаче водом;
* Уредно одржава изграђене објекте, уређаје и инсталације водовода и канализације;
* Проширује капацитете, изграђује и реконструјише објекте водовода и канализације;
* Врши контролу санитарно-хигијенске исправности воде;
* Врши контролу отпадних вода,

**ОСТАЛЕ ОДРЕДБЕ**

**Члан 5.**

 Објекти водоводне и канализационе мреже изграђују се из средстава:

* Накнада за комунално опремање градског грађевинског земљишта,
* Наменског учешћа грађана удруживањем средстава,
* Учешћа овлашћеног предузећа,
* Учешћа инвеститора, других власника грађевинских објеката , када је то у њиховом интересу
* Из других средстава намењених у ову сврху.

**Члан 6.**

 План развоја водоводне и канализационе мреже утврђује се Урбанистичким планом а спроводи се програмима Јавног комуналног предузећа водовод и програмима утврђеним од стране Скупштине општине Чајетина.

**Члан 7.**

 Предузећа и друге организације и заједнице које граде објекте водовода и канализације не могу приступити изградњи без пројекта, који мора бити усаглашен са пројектима водоводног и канализационог система.

**Члан 8.**

 Изградња, реконструкција и проширење мреже, објеката и уређаја водовода и канализације врши се на основу одобрене инведстиционо – техничке документације. На објектима из претходног става не могу се вршити никакви радови без одобрења Вршиоца комуналних делатности.

**Члан 9.**

Вршилац комуналних делатности је носилац права и обавеза инвеститора код изградње објеката водовода и канализације, осим кад се објекти граде искључиво средствима инвеститора.

**Члан 10.**

 Вршилац комуналних делатности може дати сагласност да инвеститор или извођач сам изведе радове на водоводној и канализационој мрежи и прикључцима ако је овлашћена надлежна институција за извођење хидрограђевинских радова или има таквог подизвођача уз стручни надзор Вршиоца комуналних делатности.

 Када Вршилац комуналних делатности изда сагласност – одобрење из претходног става, извођач радова је дужан да радове изведе у складу са одобреном инвестиционом техничком документацијом и техничким условима.

 Уколико се радови изведу супротно одредбама из става 2. овог члана, Вршилац комуналних делатности не може дати сагласност на прикључак тих објеката на водоводну и канализациону мрежу док се не отклоне несагласности у инвестиционој техничкој документацији.

**Члан 11.**

 Ради заштите човекове средине грађани и правна лица дужни су да своје објекте прикључе на изграђену јавну мрежу водовода и канализације.Трошкови прикључка падају на терет власника објекта , односно потрошача.

**Члан 12.**

 Вршилац комуналних делатности ЈКП „ Водовод Златибор- Чајетина „ вршиће наплату прикључка на водоводну и канализациону мрежу у складу са ценовником јавних предузећа инвеститорима који су у поступку озакоњења и то: објеката изграђених без грађевинске дозволе, изграђених супротно од издате грађевинске дозволе и изграђених спратношћу и габаритом већим од спратности и габарита прописаних важећим планским документима општине Чајетина.

 Наплата прикључка ће се вршити након подношења захтева за озакоњење од стране инвеститора и достављања потврде од стране Одељења за урбанизам и имовинско правне послове општине Чајетина о врсти објекта, корисној површини објекта изграђеног без дозволе или површини која одступа од одобрене грађевинском дозволом и пре издавања решења о озакоњењу.

**Прикључење**

**Члан 13.**

 Сваки објекат (стамбени , пословни и други) мора имати посебан прикључак на водовод.На захтев инвеститора објекта, Вршилац комуналне делатности може одобрити привремени прикључак уз одобрење за градњу, које траје док важи одобрење за градњу.

**Члан 14.**

 Прикључење корисника у сеоским месним заједницама врши Јавно комунално предузеће уз наплату по ценовнику и уз могућност привременог прикључења достављањем потврде о започетом поступку озакоњења објекта.

**Члан 15.**

Вршилац комуналне делатности је дужан да поступи по захтеву организационе целине која спроводи обједињену процедуру за издавање локацијских услова , у року од 15 дана од дана пријема захтева , а за објекте за које локацијске услове издаје министарство надлежно за послове грађења у року од 30 дана од дана пријема захтева, изузев у случају када ималац јавних овлашћења утврди да је ненадлежан , када има рок од три дана да о томе обавести надлежни орган.

 За стални и привремени прикључак Вршилац комуналних делатности издаје техничке услове у складу са пројектима урбанистичког плана.

 Техничким условима се прецизира:

* Профил цевовода на који се објекат прикључује ,
* Профил цевовода до објекта,
* Профил и ближу локацију прикључних шахти на лицу места,
* Очекивани хидростатички притисак,
* Профил водомера са детаљима шахти
* Профил канализационог колектора на који се објекат прикључује
* Профил канализације од објекта на месту птрикључка
* Локацију прикључних шахтова за канализацију

**Члан 16.**

 Прикључке на водоводну и канализациону мрежу и постављање водомера врши искључиво Вршилац комуналних делатности у року од 15 дана од дана кад су се стекли сви предвиђени грађевинско – технички услови.

 Приступ водомеру мора бити слободан.

**Члан 17.**

 Ако физичко и правно лице не дозволи изградњу шахти, пролаз водоводне или канализационе цеви преко његовог земљишта, на захтев Вршиоца комуналних делатности или грађанина, надлежни општински орган управе решава имовинско правне односе , након чега би се водоводни и канализациони објекти узградили.

**Члан 18.**

 Када је прикључак урађен сагласно техничким условима, Вршилац комуналне делатности даје писмену сагласност за употребу прикључка и евидентира у регистар потрошача.

**Члан 19.**

 Не може се извршити прикључак на водоводну и канализациону мрежу ако нису испуњени предвиђени услови и то:

* Ако корисник није добио одобрење за градњу објекта,
* Ако би спајање новог објекта угрозило нормално функционисање постојећих инсталација,
* Ако нису измирене обавезе према Општини Чајетина и Вршиоцу комуналне делатности
* Ако већ има водоводне инсталације које су повезане на извориште изван јавног водовода
* Ако објекат корисника није повезан са канализационом мрежом или посебном септичком јамом која је урађена попрописима и за чију употребу је дато одобрење надлежног општинског органа управе и то под условом да не постоје технички услови за прикључак на канализациону мрежу,
* Ако није извршено геодетско снимање инсталација

**Снабдевање**

**Члан 20.**

 Вршилац комуналне делатности је обавезан да потрошачима обезбеди довољне количине воде за пиће, непрекидно дању и ноћу у границама капацитета и дистрибуције воде.

 Обавеза из претходног става може престати само у случају елементарних непогода , земљотреса, поплава и сл.

 Ако до прекида снабдевања водом дође услед узрока наведених у претходном ставу , Вршилац комуналне делатности је дужан да накнадно обавести потрошаче о узроцима прекида снабдевања водом , као и о року отклањања сметњи.Такође је дужан да достави воду за пиће сопственим аутоцистернама.

 Изузетно Вршилац комуналне делатности може прекинути снабдевање водом ужем кругу потрошача, без обавештења потрошача, уколико се ради о неопходним хитним оправкама, које неће бити дуже од четири сата.

 У случају немогућности снабдевања водом због реконструкције или већих поправки, Вршилаѕц комуналне делатности је дужан да, најкасније на 24 часа пре почетка радова, обавести потрошаче о прекиду снабдевања водом и планирано време прекида.

**Члан 21.**

 Вршилац комуналних делатности испоручује воду суседним општинама и преузима воду од суседних општина.

**Штедња воде**

**Члан 22.**

 Корисници су дужни да воду рационално користе.

 Уколико количина прерађене воде није довољна за нормално снабдевање у највећој дневној потрошњи и туристичкој сезони, свих потрошача, настанка већег квара на мрежи, Вршилац комуналне делатности је дужан да предложи Општинском већу Скупштине општине доношење неопходних мера штедње и ограничења потрошње воде.

**Члан 23.**

 На предлог Вршиоца комуналне делатности, Општинско веће Скупштине општине прописује првенство у снабдевању, ограничење или забрану потрошње воде појединим корисницима (прање и поливање улица, поливање паркова, пуњење базена, употреба фонтана и водоскока, прање возила, заливање вртова и сл.), као и начин контроле прописаних ограничења и њиховог спровођења.

 Ограничење потрошње воде не односи се на потребе за гашење пожара.

**Члан 24.**

 Воду из јавног хидранта могу користити предузећа и органи који имају посебно одобрење за такво коришћење воде и ватрогасне службе за гашење пожара.

**Искључење са водоводне мреже**

**Члан 25.**

 Вршилац комуналне делатности искључује унутрашње водоводне инсталације из снабдевања водом у следећим случајевима:

 1. Ако настане већи квар, оштећење или сметња на водоводној инсталацији корисника,

 2. Ако је стање унутрашњих водоводних инсталација такво да може угрозити хигијенску исправност воде у градском водоводу,

 3. Ако корисник поред воде из градског водовода користи и воду из локалног извора преко инсталације,

 4. Ако је корисник самовољно измештао шахт за водомер,

 5. Ако је шахт у ком се налази водомер неисправан, затрпан или на други начин неприступачан, а корисник није отклонио те недостатке после писмене опомене,

 6. Ако приликом контроле или очитавања стања потрошње воде овлашћено лице уочи недостатке у стању унутрашњих водоводних инсталација и записнички констатује неопходност да се недостатци отклоне а корисник у остављеном року не поступи по налогу.

 7. Ако су унутрашње водоводне инсталације прикључене на градски водовод преко унутрашњих инсталација суседне зграде, односно непокретности без одобрења овлашћеног предузећа.

 8. Ако је водоводни прикључак самовласно постављен , односно прикључен неовлашћено или непрописно.

 9. Ако корисник не плати утрошену воду узастопно два месеца и поред опомене а у складу са одредбом Закона о комуналној делатности.

 10. Ако се корисник не придржава мера штедње прописаних од старане надлежног органа општине Чајетина.

 11. Ако је забрањено коришћење унутрашњих инсталација фекалне канализације.

 12. Ако је водоводни прикључак дотрајао или дође до оштећења истог кривицом корисника.

 13. Код одјаве (отказа) потрошње воде .

 14. Ако не плати у року обавезе по уговору о прикључењу на водоводну мрежу.

 15. Ако корисник злоупотребљава редован и грађевински прикључак и користи га за заливање засада пољопривредних култура.

**Плаћање потрошње воде**

**Члан 26.**

 Потрошња воде утврђује се водомером.

 Изузетно, ако је водомер у квару, потрошња се утврђује проценом просечне потрошње у претходна три месеца.

 Вршилац комуналне делатности има право да наплати штету за воду коришћену преко самовољно постављеног прикључка до момента искључења, према потрошњи на водомеру, применом важећих цена у моменту сазнања о бесправном прикључку, без посебног поступка утврђивања штете.

 За случај да је прикључак из претходног става постављен без водомера , Вршилац комуналне делатности има право да наплати штету за утрошену воду у висини просечне потрошње таквог корисника, према важећој цени од момента сазнања о бесправном прикључку за период од 3 године уназад.

**Члан 27.**

 Метролошки преглед (баждарење) и жигосање водомера врши се у складу са законским прописима и преко Вршиоца комуналне делатности.

**Члан 28.**

 Уколико се у згради налази мешовито пословни и стамбени простор, односно потрошачи који плаћају различиту цену воде , морају се уградити водомери за одвојено регистровање потрошње.

**Члан 29**.

 За сваку стамбену или пословну јединицу поставља се засебан водомер.

**Члан 30.**

 Станари стамбене зграде са центарлним водомером међусобно преко Стамбене зуаједнице и управника утврђују расподелу количине утрошене воде за поједине потрошаче, сразмерно броју чланова домаћинства.

 Стамбена заједница или управник достављају Вршиоцу комуналне делатности податке о броју лица за обрачун утрошене количине воде преко централног водомера а обавезни су да сваку промену доставе пре него што се рачун за воду испостави.

 Ако станари стамбене зграде не изврше међусобно распоређивање количине воде- утрошене, или о томе не известе Вршиоца комуналне делатности, накнаду за утрошену количину воде плаћају сви потрошачи према броју чланова домаћинства из претходног обрачунског периода, а у недостаку такве евиденције, накнаду плаћају сви власници станова на једнаке делове.

**Члан 31.**

 Плаћање утрошене воде са јавних чесми , водоскока, фонтана и др. Утврђује се уговором.

**Члан 32.**

 Општинско веће општине Чајетина, на предлог Вршиоца комуналне делатности, утврђује својим актом облик и начин плаћања утрошене воде и одвођења отпадних вода и даје сагласност на цене, уколико законом није другачије уређено.

**Члан 33.**

 Потрошач неће платити утрошену воду у следећим случајевима:

* Ако је употребљена за гашење пожара, како са кућне инсталације тако и са јавног хидранта
* Ако Вршилац комуналне делатности врши испирање и дезинфекцију мреже и нареди испуштање воде.

**Члан 34.**

 Коришћење воде може се отказати само писменим захтевом Вршиоцу комуналне делатности.

Трајно се може отказати трошење воде само за порушене објекте а привремено уз потврду Стамбене заједнице и управника и захтев корисника сеоских месних заједница.

**Одржавање**

**Члан 35.**

 Вршилац комуналне делатности је дужан да објекте јавног водовода и канализације редовно одржава у исправном стању до водомера, као и шахте које су изграђене на јавној површини ( сеоске зоне ) .

**Члан 36**.

 Корисници водоводне и канализационе мреже дужни су да исту чувају од оштећења а уочене кварове благовремено пријављују Вршиоцу комуналне делатности.

**Члан 37.**

 Оштећења и кварове који настану до водомера и прикључне ревизионе канализационе шахте Вршилац комуналне делатности је дужан да у року од 24 часа од пријављивања, отклони настале кварове и оштећења о свом трошку, изузев водомера који се налазе у шахтама изграђеним на јавној површини ( сеоске зоне ).

 Хаварију водомера услед мраза или друга механичка оштећења – Вршилац комуналне делатности је дужан да у истом року отклони о трошку корисника.

**Члан 38.**

 Приликокм извођења радова на изградњи објеката који се налазе изнад или поред изграђене водоводне и канализационе мреже, инвеститор је дужан да чува исту од оштећења и да накнади евентуалну штету Вршиоцу комуналне делатности.

 Извођач радова је дужан, да пре почетка радова из претходног става, благовремено пријави намеравано предузимање радова и прибави одобрење Вршиоца комуналне делатности.

**Члан 39.**

 Забрањује се:

1.Прилаз неовлашћених лица високој брани са акумалацијом и постројењу за прераду воде, постројењу за прераду отпадних вода и резервоарима,

2.Самовољно прикључење на водоводну и канализациону мрежу,

3.Спајање на унутрашњи прикључак испред водомера, односно ревизионог шахта, скидање пломбе са водомера и преспајање воде без водомера,

4.Неовлашћено отварање шахтова, затварање и отварање вентила на јавној водоводној мрежи, осим у случају од опасности од поплаве из водовода и у случају гашења пожара.

5.Повезивање електричног уземљења за водоводне цеви,

6.Испуштање или убацивање у канализацију текућина и предмета који могу оштетити цевовод, запушење, изазвати експлозију или штетно деловање по здравље људи и животиња,

7.Увођење површинских вода у фекалну канализацију,

8.Полагати у исти канал водоводни и канализациони цевовод,

9.Скидање пломбе и водомера без одобрења овлашћене организације,

10.Неовлашћено коришћење воде из јавних хидраната.

**Члан 40.**

 Грађанин или друго правно лице које непажњом или радњама супротно овој одлуци нанесу штету , сносе трошкове отклањања неправилности у функционисању водоводне и канализационе мреже и одговарају за прекршај.

**Члан 41.**

 Вршилац комуналне делатности је дужан да управља Постројењем за пречишћавање отпадних вода и да се стара о усавршавању система за пречишћавање фекалних вода пре испуштавања у водотокове.

**Члан 42.**

 Питање испуштања отпадних вода у градску канализацију ће бити регулисано Правилником о санитарно техничким условима за испуштање отпадних вода у градску канализацију и новчаној накнади

**Члан 43.**

 Површинске воде се одводе посебном мрежом сливника и цевовода о којој се стара Вршилац комуналне делатности на начин одређен уговором.

 Текућине или предмети са штетним дејством не могу се испуштати или убацивати у канализациону мрежу.

**Члан 44.**

 О заштити објеката водовода и канализације стара се надлежни општински орган управе и Вршилац комуналне делатности.

**КАЗНЕНЕ ОДРЕДБЕ**

**Члан 45.**

 Новчаном казном од 100.000,00 до 300.000,00 динара , казниће се за прекршај правно лице ако:

 1.Неоправдано не обезбеди довољне количине пијаће воде или врши дистрибуцију санитарно-хигијенски неисправне воде (члан 4. став 1. алинеје 1. и 4.) ,

 2.Не одржава у исправном стању уређаје водовода и канализације, осим у случају више силе ( члан 4. став 1. алинеја 2 ),

 3.Не врши контролу санитарно-хигијенске исправности воде ( члан 4. став 1. алинеја 2)

 4.Не придржава се планова и програма развоја водоводне и канализационе мреже Вршиоца комуналне делатности или инвестиционо техничке документације, што је предвиђено чл. 6 , 7. и 8.

 5.Не прикључи своје објекте на јавну мрежу водовода и канализације ( чл. 11 ).

 6.Користи привремени прикључак ако је истекао рок за градњу или је објекат завршен (чл.13 ) .

 7.Одбија да изда прописане техничке услове ( чл. 15 )

 8.Корисник изврши прикључење без присуства радника Вршиоца комуналне делатности(Чл. 16)

 9.Не изврши прикључење на водоводну и канализациону мрежу ( чл. 16)

 10.Потрошач преко свог прикључка препродаје воду ( чл. 16 )

 11.Прикључи своју унутрашњу водоводну и канализациону инсталацију на спољну мрежу супротно члану 19.

 12.Не обавести благовремено потрошаче о прекиду снабдевања водом или обавести накнадно о изненадним прекидима, року отклањања прекида, неоправдано прекорачи тај рок и омогући снабдевање потрошача водом из аутоцистерне ( чл. 20 )

 13.Потрошач се не придржава мера штедње донетих од стране Општинског већа СО Чајетина ( чл.22. и 23. )

 14.Неовлашћено користи воду из јавног хидранта ( чл. 24.)

 15.Искључи потрошача са водоводне и канализационе мреже и поред тога што је измирио обавезе ( чл. 25 )

 16.Не врши редовно метролошки преглед ( баждарење ) у складу са Законом (чл.27)

 17.Не прилагоди свој ценовник за испоручену воду Одлуци о облику и начину плаћања комуналних услуга СО Чајетина ( чл. 32 )

 18.Изазове оштећење на спољној водоводној канализационој мрежи ( чл.38 )

 19.Не отклони квар у прописаном року ( чл. 37 )

 20.Без одобрења отпочне радове изнад и око водоводне и канализационе мреже ( чл.38 ст.2 )

 21.Прекрши неку забрану из члана 39

 22.Површинске воде уведе у фекалну канализацију (чл.43 ст.1 )

 23.Испушта или убацује у канализацију текућине или предмете са штетним дејством ( чл.43 ст.2 )

 За прекршај из става 1 овог члана казниће се одговорно лице у организацији и физичко лице новчаном казном од 20.000,00 до 50.000,00 динара.

 Предузетник ће се казнити за прекршај из става 1 овог члана новчаном казном од 70.000,00 до 150.000,00 динара .

**Члан 46.**

 Послове инспекцијског надзора над применом ове одлуке врши општинска комунална инспекција .

**ПРЕЛАЗНЕ И ЗАВРШНЕ ОДРЕДБЕ**

**Члан 47.**

 Овлашћено предузеће је дужно да у року од три месеца поступању на снагу ове одлуке, донесе општи акт о начину, условима и поступку руковања водоводним објектима, преради и дистрибуцији воде, лабораторијској контроли воде, вођењу евиденције о захваћеној, прерађеној и утрошеној води, техничкој и физичкој заштити објеката, о чувању и употреби хемијских средстава, хигијенској заштити средстава и извршилаца, непосредној одговорности извршилаца , као и све друго што је неопходно да се произведе хигијенски исправна вода за пиће.

**Члан 48.**

 Ступањем на снагу ове одлуке престаје да важи Одлука о водоводу и канализацији бр.352-301/01-02 од 11.09.2002.год. („Општински службени гласник“ број 13/2002 )

**Члан 49.**

 Ова одлука ступа на снагу осмог дана од дана објављивања у „Службеном листу општине Чајетина “.

**СКУПШТИНА ОПШТИНЕ ЧАЈЕТИНА**

 **Број: 02-37/ 2022-01 од 13. јуна 2022. године**

  **ПРЕДСЕДНИК**

 **Скупштине општине,**

 *Арсен Ђурић*